IGRA- meksička narodna priča

Priča se da su se jednom na Zemlji susrele sve ljudske osobine i osjećaji. Ipak, **Dosada** je u tom neobičnom društvu stalno zijevala. I, kad je već treći put zijevnula, **Ludost** je, luda kao uvijek, predložila:

– Hajdemo se igrati skrivača!

**Spletka** je značajno podignula obrvu, a **Znatiželja** je, u nemogućnosti da se suzdrži, upitala:

– Što je to igra skrivača?

– To je igra u kojoj ja pokrijem oči i brojim do tisuću, dok se vi sakrijete, a kad izbrojim, krećem u potragu. Koji prvi bude pronađen, zauzet će moje mjesto u sljedećoj igri – objasnila je Ludost.

**Oduševljenje** je poletno zaskakutalo, dok se **Radost,** gotovo bezuspješno, trudila uvjeriti Sumnju, koja nikome ne vjeruje, i **Mrzovolju**, koju nikad ništa nije uspjelo zainteresirati, kako bi sudjellovala u igri.

No bilo ih je još nekoliko koji se nisu željeli igrati... **Istina** se pitala zašto bi se ona skrivala kad će je ionako, na kraju, pronaći.

**Oholost** je držala da je igra glupa (a zapravo ju je ljutilo što zamisao nije bila njezina).

**Kukavičluk** nije želio riskirati.

– Jedan, dva, tri... – počela je Ludost brojiti.

**Lijenost** se sakrila iza prvoga kamena na putu, **Vjernost** je potražila zaklon na nebu, a **Zavist** je čučala u sjeni **Uspjeha**, koji se vlastitim snagama popeo na najviši vrh stabla. **Velikodušnost s**e umalo nije ni uspjela sakriti jer joj je svako mjesto koje je pronašla izgledalo prekrasno za nekoga od njenih prijatelja. Kristalno jezero prepustila je **Ljepoti**, hlad drveta **Sramežljivosti**, mekoću leptirova leta ustupila je **Osjećajnosti**, kretanje vjetrova **Slobodi...** A, sebi ?!

Ipak, na kraju se i ona sklonila, i to u zraku Sunca.

**Sebičnost** je, što se, naravno, moglo i očekivati, pronašla najudobnije mjesto na svijetu, idealno samo za nju. **Laž** se sakrila na dnu oceana, a zapravo je bila iza duge.

**Strast** i **Požuda** zavukle su se u jedan vulkan, a **Zaborav.**.. Zaboravio je gdje se uopće sakrio, no to i nije bitno. Kad je Ludost došla do broja devetsto devedeset i devet, **Ljubav**

još nije uspjela pronaći niti jedno mjesto za sebe, jer joj se svako činilo zauzeto. Tada je ugledala prekrasan ružičnjak i zavukla se među crvene ruže.

Kad je Ludost izbrojila do tisuću i počela tražiti, prvo je, naravno, pronašla Lijenost, koja je bila iza najbližega kamena.

Potom je začula kako **Vjernost** na nebu s Bogom razgovara. Strast i Požudu osjetila je u podrhtavanju uznemirenog vulkana, a Zavist je pronašla pošto je ugledala Uspjeh.

Sebičnost nije ni trebala tražiti jer se sama otkrila bježeći iz svoga skrovišta, točnije, iz osinjega gnijezda. Tražeći dalje, Ludost je došla do kristalnog jezera i odmah otkrila Ljepotu. Sumnju je vidjela kako sjedi na jednom kamenu, otkrivši se da ne bi morala nikome govoriti gdje se skrivala.

Doskora su svi bili pronađeni. **Darovitost** je čučala u svježoj, mirisnoj travi, **Tjeskoba** u tamnoj špilji, Laž ih je sve uvjeravala da je bila na dnu oceana (a virila je iza duge), Zaborav je već zaboravio da se nečega uopće bio igrao... Ludost jedino nikako nije mogla

pronaći Ljubav. Tražila ju je po cijelome svijetu, iza svakog stabla, grma, cvijeta, na dnu svakog potoka i na vrhu svake planine, a kad je skoro već odustala, pogled joj je zastao na prekrasnom ružičnjaku. Uzela je štap i počela razmicati ruže.

Odjednom je začula bolan vrisak. Trnje se zabolo Ljubavi u oči i silno je ozlijedilo. Ludost nije znala što bi od jada. Ispričavala se, plakala, molila da joj dopusti iskupljenje, a onda se sjetila...

Obećala je Ljubavi da će od tog trenutka zauvijek ostati s njom.

Dakle, otkad se igra skrivača prvi put igrala na Zemlji, Ljubav je slijepa, a Ludost joj je vjerna prijateljica.

**DRAMATIZACIJA TEKSTA**

PRIPOVJEDAČ: (dok govori ljudske osobine sjede pognute glave na bini, kako se koja imenuje tako se i oglasi , digne glavu) priča se kako su se u jednoj Zemlji susrele sve ljudske osobine i osjećaji. U

 tom neobičnom društvu, netko je stalno…

DOSADA: (zijeva, jako zijeva)

PRIPOVJEDAČ: I, kad je već treći put…

DOSADA: (glasno zijeva)

PRIPOVJEDAČ: Dakle, zijevnula, Ludost je, luda kao uvijek, predložila…

LUDOST: Hajdemo se igrati skrivača!

PRIPOVJEDAČ: Očekivalo se da će upravo ona (pokazuje na Znatiželju), u nemogućnosti da

 se suzdrži , upitati…

ZNATIŽELJA: A, što je to igra skrivača?

LUDOST: To je igra u kojoj ja pokrijem oči i brojim do tisuću, dok se vi sakrijete, a

 kad izbrojim, krećem u potragu. Koji prvi bude pronađen, zauzet će moje

 mjesto u sljedećoj igri.

ODUŠEVLJENJE: (skoči) Jupiiii! Oduševljen sam, oduševljen!

PRIPOVJEDAČ: Kako vidite , Oduševljenje , kao i uvijek, poletno skakuće. A kako se

 Radost snašla sa Sumnjom, koja nikome ne vjeruje, i Mrzovoljom, koju

 nikada ništa nije uspjelo zainteresirati, pogledajte.

RADOST: Hajde! Idemo! Bit će zabavno! (uhvati Sumnju za ruku pokušavajući je

 pridobiti za igru).

SUMNJA: (opirući se) HM, pa, sad, baš, mislim… Nisam sigurna treba li se upuštati u

 to… Niti jedno mjesto nije sigurno. Sve nešto mislim kako ova Ludost

 nešto muti…

KUKAVIČLUK: (uvukao glavu među ramena, sav se skupio) Joj, nemoj! Već sam se

 naježio…

MRZOVOLJA: Bez veze! Čemu to? Pih!

RADOST: Oh, baš odgovarate jedna drugoj. Nikad vam ništa nije po volji. Uvijek ste

 jednake. Sama sumnja i mrzovolja u vama.

MRZOVOLJA: Što! Sorry, ali mi uopće nismo iste. Ne družim se s takvima i ne želim

 sumnjati. Kad vidim sumnju postajem mrzovoljna, a najviše mrzim kad mi

 kažu kako sam mrzovoljna.

ISTINA: A, zašto bih se ja skrivala kad će me ionako naći?

OHOLOST: (okrećući očima) Kako glupa igra!

DOSADA: A sigurno je i dosadna.

PRIPOVJEDAČ: Znate, nju (pokazuje na Oholost) zapravo ljuti što zamisao nije njezina.

KUKAVIČLUK: O, ne bih se ja u to petljao…Nesigurno je, a možda i opasno.

LUDOST: (stojeći u kutu) Jedan, dva, tri…

ZABORAV: Joj, zaboravila sam! A, čega se mi uopće igramo?

LIJENOST: (načini jedva jedan korak) Naporna neka igra! Nećemo se razbacivati

 energijom. Tko zna za što će mi ona još trebati? Uh, moje noge. (sjeda)

PRIPOVJEDAČ: Daleko je i stigla!

ZAVIST: (ogledavajući se) A, gdje mi je Uspjeh?

USPJEH : (s postolja) Najbolji sam, najbolji!

ZAVIST: (trčeći prema njemu) Aaaa, tu si! (čučne uz njegove noge)

USPIJEH: O, opet ti!

PRIPOVJEDAČ: Niste se valjda iznenadili. Pa Zavist uvijek čuči u sjeni uspjeha!

VELIKODUŠNOST: (hoda, okreće se, razgledava) Ma, kamo ću ja? U ovo kristalno jezero?

 Neee, to prepuštam Ljepoti. Ovaj je hlad kao stvoren – za Sramežljivost.

 Gle, leptir! Tu mekoću leta prepustit ću Osjećajnosti. A ova kretanja

 vjetrova – za koga je drugoga nego za Slobodu! Upsssssss! Sebe sam

 zaboravila! Ma, nije ni važno! Stat ću u ovu zraku sunca.

PRIPOVJEDAČ: A, pogledajte ovu!

SEBIČNOST: (ushodala se gurnuvši dvoje troje) Makni se! To je za mene! To je moje,

 moje, čuješ li!?

LAŽ: (smiješeći se) Ja ću se sakriti na dno oceana. (odlazi)

PRIPOVJEDAČ: (hvata se za glavu) Majko moja, mila! Pa ta opet laže. Eno se sakrila se

 iza duge.

LAŽ: (iz pozadine) Ti to o meni? A, ne, ne! Molim te , ne izgovaraj laži kad

 sam ja u pitanju.

PRIPOVJEDAČ: Ma , svejedno! Zna se zašto su joj kratke noge. No, gdje su ostali? (osvrće

 se uokolo). A, eno Strasti i požude! Pa one su se zavukle u vulkan! Gdje je

 zaborav? (stavlja ruke na usta , okreće se i doziva) Zaborave, hej

 Zaborav1. Gdje si? (vidjet je li ženskog ili muškog roda)

ZABORAV: Netko me zvao? Ovdje sam.

PRIPOVJEDAČ: Gdje ovdje?

ZABORAV: Ovaj, kako se to zove, čekaj da se sjetim… Pa, stvarno više ne znam. Davno

 to bilo kad sam se sakrio…

LUDOST: (u kutu) devetsto devedeset šest, devesto devedeset sedam, devesto devedeset

 osam… (stišava se)

LJUBAV: (sama, ogledava se) Bože, sve je zauzeto! Kamo ću se ja sakriti? Oooo, kakav

 divan ružičnjak! Kao stvoren za mene! Zavući ću se među ove prekrasne

 crvene ruže!(nestaje u grmu ruže)

LUDOST: (u kutu) Devetsto devedeset devet, tisuću! (pjeva) Tko se nije skrio, magarac

 je bio! Idem. (krene,, dolazi do Lijenosti) Kome li se ovo nije dalo načiniti

 više od jednog i po koraka? A lude mene, što pitam! Lijenost je to , dakako.

 (pik, spas za Lijenost!(vraća se, pogleda gore) hej, vjernosti, zar misliš da te

 ne čujem kako gore razgovaraš s Bogom. (pik, spas za Vjernost!.

PRIPOVJEDAČ: (dok Ludost pretražuje) A onda je u podrhtavanju divljeg vulkana

 prepoznala Strast i Požudu. Zavist je ugledala ispod…Malo je razmišljala, a

 onda se dosjetila da ona, Zavist, gotovo uvijek čuči i sjeni…

LUDOST: Pa, da! U sjeni Uspjeha. Hvala, Pripovjedaču! (tiše) Znate, ovaj Pripovjedač zna biti užasno dosadan, ali je ponekad i od velike koristi.

PRIPOVJEDAČ: Sebičnost se odala sama. Kako joj baš nije bilo ugodno, istrčala je iz osinjeg

 gnijezda vičući…

SEBIČNOST: Te glupe ose! Ne bih ni sa kim podijelila mjesto koje je ionako moje! Sva

 su moja mjesta drugi zauzeli! Svatko misli samo na sebe. Svijet je pun

 sebičnosti.

PRIPOVJEDAČ: I, Ludost je nastavila tražiti. Zagledavši se u ljepotu kristalnog jezera,

 pronašla je – Ljepotu. Sumnja je bila sumnjiva samoj sebi. Sumnjajući u

 druge izašla je kako oni ne bi nešto posumnjali.

LUDOST: (prema Sumnji) Sumnjo, što radiš?

SUMNJA: Ah, sjedim na ovom kamenu da ne bih nikome morala…Znaš kakvi su

 ljudi…Nikome ne možeš vjerovati!

PRIPOVJEDAČ: (dok Ludost i dalje traži i pronalazi) Darovitost se skriva u svježoj, mirisnoj

 Travi. Tjeskoba se zavukla u sebe samu, a zatim i u tamnu špilju. Laž je

 lagala

LAŽ: Da sam ja lagala?!

PRIPOVJEDAČ: Zaborav zaboravio...

ZABORAV: Što sam zaboravio?

PRIPOVJEDAČ: Ali…

LUDOST: Netko nedostaje!

ZNATIŽELJA: Tko nedostaje, tko?

LUDOST: Ušuti, Znatiželjo! Ne znam ni sama tko bi to mogao nedostajati.

 Kukavičluk?

KUKAVIČLIK: Jjjja? Ja nemam ništa s tim!

LUDOST: Znam. Ljubav! Pa, naravno nema Ljubavi! (hoda lijevo – desno, okreće se,

 zaviruje) Ljubavi, gdje si?

ZAVIST: (hoda iza Ludosti, imitira njene pokrete i govor)

LUDOST: (traži i zove)Gdje si Ljubavi? Javi se! Dođi! Trebam te! Ti si mi sve na

 Svijetu. Što ću ja bez teba?(gotovo panično) Molim te javi se!

ZAVIST: (pjeva) „Ti si meni sve, ti mi daješ sve i kad tebe nema pusto mi je, Ljubavi…)

ISTINA: A upravo je prava istina kako si ti zavidna.

LUDOST: (krajnje uznemirena)Nikad je neću naći!(okreće se, traži i naglo zaustavlja

 pogled na ružičnjaku,ružičnjak se pokaže na ekranu). Ljubavi moja, tu si!

LJUBAV: Auuu!(izlazi iz grmlja i drži ruku na očima)

LUDOST: Što ti je, Ljubavi!

LJUBAV: Trnje mi se zabolo u oči!Ništa ne vidim! Kako ću hodati po svijetu?(plače)

LUDOST: (grli Ljubav) Oprosti, sve je to zbog ove lude igre. Oprosti!. Kako ču se

 iskupiti zbog svoje ludosti? Dopusti mi Ljubavi, da zauvijek ostanem uz

 tebe. Od sada do vječnosti nas dvije nerazdvojne!(ostaju zagrljene)

SVI: ( pjevaju) „Zagrljeniiii, zagrljeni….)

PRIPOVJEDAČ: I, tako smo došli do kraja priče. Dakle, sada ste vidjeli Kako je Ljubav

 slijepa, a ludost joj je vjerna prijateljica

.

SVI: (prema pripovjedaču) Ali nekog smo izostavili.

PRIPOVJEDAČ: Da, stvarno nekog smo izostavili, a tako je važna.

SVI: (okreću se prema publici) Tko nedostaje. (pitaju publiku) Zna li netko od

 vas?

PRIPOVJEDAČ: Izostavili smo NADU .NADA! Želimo da svi vi u svom životu osim svih

 nabrojanih ljudskih osjećaja nosite i NADU. Ona nam svima treba.

(prema dramatizaciji Osnovne škole *Dr. Ivan Merz* u Zagrebu, promjena uradila Zdenka Blaslov)